**АКТИВНОСТИ  
Делегација у Интерпарламентарној унији  
XIII сазив (1. август 2022 – 6. фебруар 2024)**

* Потпредседница Народне скупштине Снежана Пауновић предводила је сталну делегацију Народне скупштине у Интерпарламентарној унији на 147. заседању Скупштине Интерпарламентарне уније, у Луанди, Ангола, од 23. до 27. октобра 2023. године.
* Народни посланици Марина Рагуш и Бранимир Јовановић учествовали су на Другом светском самиту одбора за будућност у Монтевидеу, од 25. до 27. септембра 2023. године, у организацији Парламента Уругваја и Интерпарламентарне уније.
* У организацији Интерпарламентарне уније и Парламента Краљевине Мароко, делегација Одбора за људска и мањинска права и равноправност полова коју су чинили председник Одбора др Муамер Бачевац, Сандра Јоковић и др Данијела Грујић, учествовала је на парламентарној конференцији посвећеној међуверском дијалогу: Сарадња за заједничку будућност, у Маракешу, од 13. до 15. јуна 2023. године.
* 146. заседање ИПУ одржано је од 11. до 15. марта 2023. године, у Манами, Краљевини Бахреин. Делегацију Народне скупштине чинили су Снежана Пауновић, Милан Радин, Никола Драгићевић и Санда Рашковић Ивић, као и генерални секретар Народне скупштине Срђан Смиљанић. Током заседања потпредседница Народне скупштине Снежана Пауновић изабрана је за чланицу Бироа Форума жена парламентарки при ИПУ.
* Заменица председника Одбора за права детета Славица Радовановић и чланице Одбора за права детета Андријана Аврамов и Милица Николић учествовале на онлајн панел дискусији о правима детета у организацији Комитета за права детета Уједињених нација и Интерпарламентарне уније, која је одржана 6. фебруара 2023. године.
* Делегација Народне скупштине учествовала на 145. скупштини Интерпарламентарне уније, која се, од 11. до 15. октобра 2022. године, одржала у Кигалију, Руанди. Делегацију, коју је предводио председник Народне скупштине др Владимир Орлић, чинили су и потпредседница Народне скупштине Снежана Пауновић и народни посланици Лав-Григорије Пајкић, Санда Рашковић Ивић, Никола Драгићевић и генерални секретар Народне скупштине Срђан Смиљанић.